Պատկերների մի այլ խումբ արտահայտնում է ամպրոպ-կայծակի կամ տարերքի երևույթը: Դրանք առանձին կանգնած այծեր են, իրանի վրա, եղջյուրների միջև կամ գլխավերևում փորագրված խաչերով, ճանկախաչերով և որ գլխավորն է՝ շուրջանակի դասավորված գնդիկներով կամ երկարում ճառագայթներով, որոնք մեջքից արձակվող պեծերի (կայծերի) տպավորություն են թողնում: «Պեծավոր» այծերի այս պատկերները կարծես դիտմամբ արված են հայ ժողովրդական «ինքը էծ, մեջքը պեծ» հանելուկը պատկերազարդելու համար: Հանելուկը կայծակի երևույթի լակոնիկ մեկնաբանումն է: